Predsjednik Opštine Nikšić razmotrio je Izvještaj o radu i finansijskom poslovanju Javne ustanove Nikšićko pozorište za 2024. godinu i dao sledeće

**O C J E N E**

1. Javna ustanova Nikšićko pozorište je u izvještajnoj 2024. godini, obilježavajući 140 godina pozorišne tradicije u Nikšiću, u cjelosti realizovala planiranu programsku koncepciju, što pokazuje pregled realizovanih aktivnosti.
2. Kontinuirani mjesečni repertoari sa pozorišnim, filmskim i muzičkim sadržajima u potpunosti su odgovorili sve izraženijim zahtjevima publike u Nikšiću, a u komercijalnom aranžmanu doprinijeli su ostvarenim sopstvenim prihodima.
3. Nikšićko pozorište je, u saradnji sa drugim subjektima i ustanovama kulture iz Nikšića, uspješno realizovalo tradicionalnu manifestaciju „Septembarske dane“, ali i niz drugih programskih sadržaja, koji na različite načine doprinose afirmaciji mladih nikšićkih stvaralaca.
4. Sadržajno bogatim i raznovrsnim repertoarom Nikšićko pozorište je uspjelo da unaprijedi dramsku umjetnost imajući u vidu da je njegov repertoar bio obogaćen novim projektima, izdavačkom djelatnošću i saradnjom sa drugim pozorištima, bez čega se ne može zamisliti rad savremene pozorišne produkcijske kuće.
5. Jubilarni „XX Međunarodni festival glumca – Nikšić 2024“ pozorišna svetkovina po kojoj je Nikšić prepoznat, ne samo u Crnoj Gori, nego i u regionu, samo je dodatno doprinio razvoju kulture našeg grada i afirmaciji ne samo nikšićke, već i crnogorske pozorišne scene.
6. Realizacijom dječjih pozorišnih predstava Nikšićko pozorište je pružilo priliku da naši najmlađi sugrađani, poistovjećujući se sa omiljenim likovima, razvijaju maštu, kreativnost, emocionalnu inteligenciju i ljubav prema umjetnosti i kulturi.
7. Nikšićko pozorište je u izvještajnom periodu uspjelo realizovati programom zacrtane projekte iz izdavačke djelatnosti i time obogatilo kulturni život grada i dalo značajan doprinos crnogorskoj kulturnoj sceni.

Na osnovu datih ocjena predsjednik Opštine Nikšić donio je sledeće

**Z A K Lj U Č K E**

1. Usvaja se Izvještaj o radu i finansijskom poslovanju Javne ustanove Nikšićko pozorište za 2024. godinu.
2. Za očekivati je da će Nikšićko pozorište u narednom periodu, pored pozorišne, popularisati i unaprijediti i filmsku produkciju, kao i niz drugih vidova umjetnosti i kulture uopšte, što značajno doprinosi afirmaciji Nikšića kao kulturnog centra Crne Gore.
3. Sve izraženiji zahtjevi publike za novim dramskim naslovima nameću obavezu da Nikšićko pozorište kontinuirano, snažnije i još dinamičnije doprinosi razvoju pozorišne umjetnosti, ne samo kroz realizaciju sopstvene, već i gostujuće teatarske produkcije.
4. Neophodno je da Nikšićko pozorište i u narednom periodu zadrži i unaprijedi prepoznatljiv kvalitet pozorišnog stvaralaštva u gradu, uz razumijevanje i podršku lokalne uprave, Ministarstva kulture i medija, kao i entuzijazma zaposlenih.

PREDSJEDNIK

Marko Kovačević, s.r.